Opdateret tirsdag 24. august: Nordjyllands Politi oplyser, at den unge mands tilstand stadig er kritisk, og han skal opereres senere i dag. Der høstes på livet løs flere steder i det nordjyske. Her til aften endte det dog helt galt for en 16-årig ung mand, der hjalp sin far med at høste. Det oplyser Nordjyllands Politi, der modtog en henvendelse klokken 18:34. - Den unge mand blev kørt over af hjulene på en traktor, og han er i kritisk tilstand, fortæller vagtchef hos Nordjyllands Politi Rene Kortegaard. Hændelsen skete på Randersvej nær Mariager, og ifølge Rene Kortegaard var der ikke nogle mennesker i traktoren, da den unge mand blev kørt over. Sendt til Aarhus Universitetshospital Ifølge politiet virker det umiddelbart som om, at traktoren er trillet tilbage over drengen, men politiet kan på nuværende tidspunkt ikke fortælle mere om ulykkens nærmere omstændigheder. Den 16-årige er i kritisk tilstand, og befinder sig på Aarhus Universitetshospital. En bilinspektør skal undersøge traktoren og klarlægge, hvordan ulykken kunne ske.
En 16-årig ung mand blev mandag aften kørt over af en traktor, mens han var i færd med at høste.